Λαμβάνοντας υπόψη την εξυπηρέτηση της διαφανούς διαδικασίας και παράλληλα την προστασία των δεδομένων προσωπικού χαρακτήρα των υποκειμένων τα οποία εμπλέκονται στην εν λόγω διαδικασία γνωμοδοτούμε τα ακόλουθα:
Σύμφωνα με το άρθρο 48 του ν. 4624/2019: «τα δεδομένα προσωπικού χαρακτήρα μπορούν να υποβάλλονται σε επεξεργασία…για σκοπούς ιστορικής έρευνας…εάν εφαρμόζονται οι κατάλληλες διασφαλίσεις για τα προστατευόμενα έννομα συμφέροντα του υποκειμένου των δεδομένων….».
Περαιτέρω η Αρχή Προστασίας Δεδομένων Προσωπικού Χαρακτήρα, με διάφορες αποφάσεις που έχει εκδώσει επί του θέματος,  έχει καταστήσει σαφές ότι πρόθεσή της είναι να µην προβάλλει ως εµπόδιο την προστασία προσωπικών δεδοµένων για την επιστηµονική έρευνα. Η συλλογή και η επεξεργασία προσωπικών δεδοµένων για επιστηµονικούς σκοπούς δεν συνεπάγεται αυτόµατα την προσβολή του υποκειµένου των δεδοµένων.
Στην προκειμένη περίπτωση αναζητώνται για σκοπούς έρευνας και εκπόνησης βιογραφικών άρθρων, που θα δημοσιευθούν,  δηλαδή για σαφή και ορισμένο σκοπό, οι ημερομηνίες γέννησης και θανάτου (εφόσον υφίστανται), πρώην δημάρχων.
Με δεδομένο ότι πρόκειται για απλά προσωπικά δεδομένα, τα οποία ενδεχομένως - δεδομένου ότι πρόκειται για δημόσια πρόσωπα - είναι ήδη γνωστοποιημένα από τα ίδια τα υποκείμενα, ο δε σκοπός επεξεργασίας τους είναι σαφής και ορισμένος εκ των προτέρων, θεωρούμε ότι δεν τίθεται θέμα ως προς τη νομιμότητα χορήγησης των εν λόγω στοιχείων στον ερευνητή για τους σκοπούς της συγκεκριμένης έρευνας.
Επιπλέον σας επισημαίνουμε  ότι ο Γενικός Κανονισμός Προστασίας Δεδομένων Προσωπικού Χαρακτήρα (2016/679), δεν εφαρμόζεται στα δεδομένα προσωπικού χαρακτήρα θανόντων (αιτιολογική σκέψη 27).